REGULAMENTUL (UE) 2019/801 AL COMISIEI

din 17 mai 2019

de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea mono- și digliceridelor acizilor grași (E 471) pe anumite fructe proaspete

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3),

întrucât:

(1) Anexa II la Regulamentul (CE) nr. 1333/2008 conține o listă a Uniunii cuprinzând aditivii alimentari aprobați pentru utilizare în alimente și condițiile lor de utilizare.

(2) Lista respectivă poate fi actualizată în conformitate cu procedura comună menționată la articolul 3 alineatul (1) din Regulamentul (CE) nr. 1331/2008 al Parlamentului European și al Consiliului (2) fie la inițiativa Comisiei, fie în urma unei cereri.

(3) Mono- și digliceridele acizilor grași (E 471) sunt aditivi alimentari autorizați într-o varietate de produse alimentare în conformitate cu anexa II la Regulamentul (CE) nr. 1333/2008.

(4) La 17 februarie 2017, a fost depusă o cerere de autorizare a utilizării mono- și digliceridelor acizilor grași (E 471) pe toate fructele și legumele proaspete. Cererea a fost pusă ulterior la dispoziția statelor membre în temeiul articolului 4 din Regulamentul (CE) nr. 1331/2008.

(5) Mono- și digliceridele acizilor grași (E 471), atunci când sunt utilizate ca agent de glazurare pentru tratamentul de suprafață al fructelor și legumelor proaspete, formează un strat subțire, inert, sub formă de barieră fizică împotriva pierderii de umiditate și a oxidării pentru a proteja calitatea nutrițională și pentru a prelungi termenul de valabilitate. Potrivit solicitantului, utilizarea propusă ar răspunde unei cereri din ce în ce mai mari de a pune la dispoziție produse proaspete pe tot parcursul anului, ar reduce risipa de alimente și ar îmbunătăți eficiența utilizării resurselor naturale în producția agricolă prin reducerea pierderilor și utilizarea unor metode de transport cu emisii reduse de dioxid de carbon.

(6) Cererea a fost discutată în cadrul Grupului de lucru al experților guvernamentali privind aditivii. Grupul de lucru a constatat că există o necesitate tehnologică, în special pentru tratarea externă a anumitor fructe care sunt în principal importate din țări cu climă tropicală care trebuie protejate în timpul transporturilor lungi. De obicei, cojile acestor fructe nu sunt consumate.

(7) La 10 noiembrie 2017, Autoritatea Europeană pentru Siguranța Alimentară (denumită în continuare „autoritatea”) a publicat un aviz științific de reevaluare a siguranței mono- și digliceridelor acizilor grași (E 471) ca aditivi alimentari (3). Autoritatea a concluzionat că nu este necesară o doză zilnică acceptabilă numerică și că aditivul alimentar mono- și digliceridele acizilor grași (E 471) nu prezintă nicio problemă de siguranță în ceea ce privește utilizările și nivelurile de utilizare raportate. O astfel de concluzie este utilizată în cazul substanțelor cu un nivel foarte scăzut de îngrijorare în ceea ce privește siguranța și numai dacă există informații fiabile atât pentru expunere, cât și pentru toxicitate, și există o probabilitate scăzută de a avea efecte adverse asupra sănătății umane în doze care nu induc dezechilibre nutriționale la animale (4). Cu toate acestea, autoritatea a recomandat unele modificări ale specificațiilor UE pentru aditivul alimentar mono- și digliceridele acizilor grași (E 471). Comisia va aborda aceste recomandări separat, urmând abordarea generală privind avizele autorității în cadrul cărora au fost identificate unele aspecte problematice (5).

(8) În plus, mono- și digliceridele acizilor grași (E 471) sunt destinate utilizării pentru tratarea externă și nu se așteaptă să migreze în partea comestibilă internă a fructelor. Tratamentul pe fructele la care nu se consumă cojile nu este susceptibil de a avea vreun efect asupra sănătății umane. Prin urmare, este adecvat să se permită utilizarea mono- și digliceridelor acizilor grași (E 471) pe anumite fructe care sunt în principal importate din țări cu climă tropicală/subtropicală și ale căror coji nu sunt de obicei consumate, respectiv citrice, pepeni, ananas, banane, papaia, mango, avocado și rodii.

(9) În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul autorității pentru a actualiza lista de aditivi alimentari a Uniunii prevăzută în anexa II la Regulamentul (CE) nr. 1333/2008, cu excepția cazului în care actualizarea în cauză nu este susceptibilă de a avea un efect asupra sănătății umane. Întrucât autorizarea utilizării mono- și digliceridelor acizilor grași (E 471) pe citrice, pepeni, ananas, banane, papaia, mango, avocado și rodii constituie o actualizare a listei respective care nu este susceptibilă de a avea un efect asupra sănătății umane, nu este necesar să se solicite avizul autorității.

(10) Prin urmare, anexa II la Regulamentul (CE) nr. 1333/2008 ar trebui modificată în consecință.

(11) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexa II la Regulamentul (CE) nr. 1333/2008 se modifică în conformitate cu anexa la prezentul regulament.

Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 17 mai 2019. Pentru Comisie Președintele Jean-Claude JUNCKER

(1) JO L 354, 31.12.2008, p. 16.

(2) Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (JO L 354, 31.12.2008, p. 1).

(3) EFSA Journal 2017;15(11):5045

(4) EFSA Journal 2014;12(6):3697, Statement on a conceptual framework for the risk assessment of certain food additives re-evaluated under Commission Regulation (EU) No 257/2010 [Declarație privind un cadru conceptual pentru evaluarea riscurilor anumitor aditivi alimentari reevaluați în cadrul Regulamentului (UE) nr. 257/2010].

(5) https://ec.europa.eu/food/sites/food/files/safety/docs/fs_food-improvement-agents_reeval_approach.pdf